May 07,2015
ఫోన్ల ఎంపికకు 'బైస్మార్ట్‌'
              నవతెలంగాణ బ్యూరో: హైదరాబాద్‌ కేంద్రంగా పని చేస్తున్న ఎనిక్‌స్టా ఇన్నోవేషన్స్‌ సంస్థ బైస్మార్ట్‌. కామ్‌ సైట్‌ను ఆవిష్కరించింది. దీంతో ఆన్‌లైన్‌లో 5000 పైగా వివిధ శ్రేణుల మొబైల్‌ పోన్లన్నిటిని సమగ్రంగా పరిశీలించి, కావల్సిన ఫీచర్లతో కూడుకున్న మొబైల్‌ ఫోన్ల ఎంపికకు వీలుగా దీన్ని రూపొందించామని సిఇఒ గిరిధారి దేవనాథన్‌ తెలిపారు. బుధవారం హైదరాబాద్‌లో ఈ వెబ్‌సైట్‌ను ఆయన ఆవిష్కరించారు. ఈ సందర్బంగా ఆయన మాట్లాడుతూ 160 మొబైల్‌ కంపెనీలకు చెందిన పోన్ల ఫీచర్లను ఇందులో పొందుపర్చామన్నారు. రూ.2కోట్లతో బైస్మార్ట్‌.కామ్‌ వేదికను అభివృద్ధి చేశామన్నారు. ఇప్పటికే తాము ఫ్లిప్‌కార్ట్‌, స్నాప్‌డీల్‌, అమేజాన్‌, నాప్‌టాల్‌ తదితర ఇ-కామర్స్‌ సంస్థలతో భాగస్వామ్యం కుదుర్చుకున్నామని, ప్రతి లావాదేవీపై 10-20 శాతం కమిషన్‌ అంచనా వేస్తున్నామన్నారు. తొలుత మొబైల్‌ ఫోన్లతో ప్రారంభించిన బైస్మార్‌.కామ్‌లో త్వరలోనే టాబ్లెట్స్‌, ల్యాప్‌టాప్‌, కెమెరాలు, ఆటోమొబైల్‌ ఉత్పత్తులను చేర్చనున్నామని, దీనికి కొంత సమయం తీసుకోనున్నట్లు తెలిపారు. ఇంటర్కెనట్‌ ఉపయోగించే 18 నుంచి 45 ఏళ్ల వయస్కులను తాము లక్ష్యంగా పెట్టుకున్నామన్నారు. దేశంలో 2016 నాటికి ఈ కామర్స్‌ వ్యాపారం 10 బిలియన్‌ డాలర్లకు చేరుతుందని అంచనా వేశారు.
మీ స్నేహితులకు రికమెండ్ చెయ్యండి